Maimane: Grondonteiening-mosie bedoel om 'land te verdeel' | Maroela Media
Mmusi Maimane, leier van die DA, het Saterdag gesê die ANC en die EFF wil nou grondonteiening sonder vergoeding instel omdat hulle nie die werklike oorsake van die mislukking van grondhervorming wil praat nie – volgens hom slegte beleid, korrupsie en onderbefondsing.
Maimane het op die DA se kongres in Mpumalanga gesê die DA het die grondwetlike opdrag om grondhervorming daar te stel sodat die landbousektor divers kan wees, maar hy ondersteun nié die beleid van onteiening sonder vergoeding nie.
"Ons ondersteun nie die onteiening van private eiendom nie. Ekonomiese groei en vooruitgang hang van eiendomsregte af. As mense nie veilig voel en verseker word dat hulle eiendom nié bloot van hulle af weggeneem sal word nie, sal daar geen meer beleggers wees om voort te bou aan die ekonomie nie," het hy gesê.
Maimane het gesê die landbousektor kan nié produktief wees sonder beleggers nie.
Hy sê die grondwet het die groen lig gegee vir grondhervorming – 'n proses wat regverdig sou gebeur sonder om die ekonomie negatief te beïnvloed. "Hoekom het ons dan hierdie debat?" het hy gevra. "Die waarheid is dat hierdie 'n manier is vir die regering om nié te erken wat die ware mislukkings van grondhervorming was nie."
Hy het gesê die ANC en die EFF se beleid dat die regering die eienaar van die onteiende grond moet wees en dan die grond verhuur, is neerhalend. "Die beleid wys die ANC en die EFF vertrou nie swart boere genoeg om hulle volle eienaarskap van die grond te gee nie. Dit is hulle bedoeling om swart boere in huurders van die regering te maak. Kan jy jou die korrupsie indink wat daarmee gaan saamkom."
Volgens Maimane was die ANC se toewyding aan grondhervorming sedert die begin duidelik aangesien net 0,14% van die nasionale begroting volgens hom vir hervorming opsy gesit is. "Die proses van grondhervorming word opsetlik vertraag. Wanneer grondonteiening sonder vergoeding voorgestel word, is dit eintlik die EFF se manier om die ANC 'n gratis kaartjie uit die tronk te gee. Dit gee hulle die perfekte verskoning om nie die mislukkings te bespreek nie."
Hy het gesê die DA het 'n totaal ander visie vir grondhervorming in Suid-Afrika. "Ons wil hê swart boere moet volle eienaarskap van hul grond hê. Ons weet hulle sal blom as boere wanneer hulle die kans kry. Hulle moet met respek hanteer word en nie as huurders van die regering nie."
Maimane het gesê die DA se voorstel waar plaaswerkers en begunstigdes gelyke vennote word op die plase waar hulle woon en werk, is steeds die beste voorstel. Hy het gesê die ANC en die EFF se voorstel daarteenoor sal net chaos veroorsaak.
"Hierdie voorstel [van grondonteiening sonder vergoeding] het nie net gegaan oor grond nie. Dit was bedoel om ons land te verdeel en om haat in te boesem. Die groter meerderheid van Suid-Afrikaners wil hê ons land moet werk. Hulle wil hê ons moet sukses behaal. Hulle weet ons is beter saam."
ANC EFF grondonteiening Mmusi Maimane
So die DA wil hê arbeiders moet gelyke vennootskap kry in die plase waarop hul werk? Gaan die regering die boere betaal vir daardie aandeel of moet die boere dit sommer net weggee? En deel almal dan in die skuld op die plasie?
Ek weet dat daar baie swartmense is wat met Maimane saamstem.So ek ook. U is 100% reg dit gaan op n ramp afstuur.Die ANC en EFF gaan hulle self teregstel.
Kom ons begin onderhandel met ander lande om ons in hulle lande in te neem. Kom ons almal verlaat hierdie land, dan sal hulle te laat agterkom waar hulle geld en kos vandaan gekom het.
Groottrek en Pop daar is geen veilige plek op hierdie aarde nie. Boer in jou eie agterplaas. Die Afrikaner moet die Afrika manier aanneem en bestaansboerderye begin wat in enkelgevalle klein is maar in geheel groot. As gemeenskappe moet die Afrikaner weer boer word en onsself voed en verdedig.